
УВАЖАЕМИ ГОСПОДИН МИНИСТЪР,
На основание чл. 67 във връзка с чл. 70, ал. 2 от Закона за подпомагане на земеделските производители (ЗПЗП), внасям за одобряване проект на Наредба за условията и реда за прилагане на интервенцията „Биологично животновъдство“, включена в Стратегическия план за развитието на земеделието и селските райони за периода 2023 – 2027 г.

Причини, които налагат приемането на акта
В Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските производители и жизнеспособността на тяхната дейност, намаляване на бюрокрацията и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя „Стратегически план за ОСП“, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите. Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ, L 435 от 6 декември 2021 г.) (Регламент (ЕС) 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.) (Регламент (ЕС) 2021/2116). Това наложи издаването на нови нормативни актове за прилагане на одобрения от Европейската комисия Стратегически план за развитието на земеделието и селските райони на Република България за периода 2023 – 2027 г. (Стратегическия план). 
През 2025 г. започва процесът по четвърто изменение на Стратегическия план, част от който е и интервенцията „Биологично животновъдство“. В рамките на този процес постъпиха предложения за преминаване на подпомагането, насочено към биологичното животновъдство от ЕФГЗ към ЕЗФРСР. В тази връзка е разработена интервенцията „Биологично животновъдство“, като част от интервенциите по чл. 70 от  Регламент (ЕС) 2021/2115. По тази интервенция ще се подпомагат същите видове животни, както до момента по прилаганата Еко схема за биологично земеделие (селскостопански животни) („еко схема“). Подпомагането ще продължи да се предоставя под формата на плащания на хектар земеделска площ. Запазват се и изискванията бенефициентите по интервенцията да отговарят на условието „активен земеделски стопанин“ и да спазват Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ, L 150 от 14 юни 2018 г.), (Регламент (ЕС) № 2018/848), като всички заявени площи и животни трябва да са в система на контрол. В съответствие с чл. 70 от Регламент (ЕС) 2021/2115 се въвежда изискване за поемане на многогодишен ангажимент от страна на кандидатите. Като се отчита, че е средата на програмния период, продължителността на този ангажимент е три години. По този начин се цели да се осигури дългосрочността на екологичните ефекти, за които допринасят прилагането на методите на биологичното животновъдство. В съответствие с чл. 70 от Регламент (ЕС) 2021/2115 е заложено и изискване бенефициентите по интервенцията задължително да преминават агроекологично или биологично обучение или да докажат наличието на опит.
Със запазването на основните изисквания, които и до момента са се прилагали по еко схемата, се цели запазване на тенденцията на увеличение на земеделските стопани, които прилагат методите на биологичното животновъдство в своите стопанства. Очаква се по новата интервенция да участват земеделските стопани, които до момента са кандидатствали по интервенцията Еко схема за биологично земеделие (селскостопански животни), както и нови кандидати.
По отношение на интервенциите по чл. 70 от Регламент (ЕС) 2021/2115 в съответствие с разпоредбите на чл. 12 и 13 от същия регламент се прилагат изискванията на предварителната условност. Предвид това в интервенцията са изброени и стандартите добро земеделско и екологично състояние (ДЗЕС) и законоустановените изисквания за управление (ЗИУ). В съответствие с Регламент (ЕС) 2025/2649 на Европейския парламент и на Съвета от 19 декември 2025 година за изменение на Регламент (ЕС) 2021/2115 по отношение на системата на предварителни условия, видовете интервенции под формата на директно плащане, видовете интервенции в определени сектори и за развитие на селските райони и годишните доклади за качеството на изпълнението, както и на Регламент (ЕС) 2021/2116 по отношение на спирането на плащания във връзка с годишното уравняване с оглед на качеството на изпълнението и контрола и санкциите (OВ L от 31.декември.2025 г.) („Регламент (ЕС) 2025/2649“) може да бъде взето решение за промяна, но понастоящем се прилага така, както е в Стратегическия план.
Промените са обсъдени и приети в рамките на заседанието на Комитета за наблюдение на Стратегическия план за развитието на земеделието и селските райони 2023 – 2027 г. (Комитета за наблюдение), проведено през септември 2025 г., видно от следната публично-достъпна информация: https://www.mzh.government.bg/bg/press-center/novini/komitett-po-nablyudenie-odobri-chetvrto-izmenenie-/ и https://www.sp2023.bg/index.php/bg/sprzsr-bg/novini/komitet-t-po-nabludenie-odobri-cetv-rto-izmenenie-na-strategiceskia-plan-za-razvitie-na-zemedelieto-i-selskite-rajoni-2023-2027-g .
В рамките на обсъждането на новата интервенция „Биологично животновъдство“ се прие да бъде предоставено подпомагане при спазване на съотношение от 0,3 до 1 животинска единица на хектар, което е различно от прилаганата до момента еко схема. Запазвайки философията на подпомагане, насочено към биологичното земеделие, бе направено предложение да се изискват доказателства за произведена продукция от подпомаганите площи и животни. В тази връзка се изтъкна от представителите на Управляващия орган на Стратегическия план, че такова изискване е заложено. Предвидено е да се изисква предоставяне и на сертификат по чл. 35 от Регламент (ЕС) 2018/848 с доказателства за добита продукция от заявени площи и видове животни. 
Съгласно чл. 119 от Регламент (ЕС) 2021/2115 на 14 ноември 2025 г. на Европейската комисия е изпратено за одобрение предложение за четвърто изменение на Стратегическия план. По отношение на измененията в интервенциите, съфинансирани от ЕЗФРСР същите влизат в сила от датата, на която е представена нотификацията до Европейската комисия, или от датата, на която е подадено искането за изменение на Стратегическия план. Във всички случаи обаче при промени в интервенциите в областта на развитие на селските райони, държавите членки разполагат с гъвкавост да приложат исканите изменения на собствен риск, преди датата на официалното одобрение на исканите промени от Европейската комисия. Част от интервенциите, съфинансирани от ЕЗФРСР, са интервенциите в областта на околната среда и климата. Предложените изменения, отчитат разпоредбите на чл. 119, параграф 9 от Регламент (ЕС) 2021/2115, съгласно които държавите членки могат да правят и прилагат по всяко време промени в елементите на своя стратегически план по ОСП, отнасящи се до интервенции по дял III, глава IV (интервенциите по чл. 70, 71 и 72 от цитирания регламент), включително в условията за допустимост, за такива интервенции, които не водят до промени в целевите стойности, посочени в чл. 109, параграф 1, буква „а“ от същия регламент.
В съответствие с чл. 86, параграф 3 от Регламент (ЕС) 2021/2115, разходите станали допустими в резултат на изменение на стратегическия план по ОСП, са допустими за принос от ЕЗФРСР, считано от датата на подаване в Комисията на искането за изменение или от датата на уведомяване за изменението, посочено в чл. 119, параграф 9 от същия регламент.
Съгласно чл. 3, параграф 1 от Регламент (ЕС) 2025/2649 „За одобренията на искания за изменение на стратегическите планове по ОСП, подадени до Комисията преди влизането в сила на настоящия регламент, се прилага член 119 от Регламент (ЕС) 2021/2115, в редакцията, приложима към момента на подаване на исканията.“.
Искането за одобрение на четвърто изменение на Стратегическия план е направено на 14 ноември 2025 г., т.е. преди влизане в сила на Регламент (ЕС) 2025/2649.
Както вече беше посочено, интервенцията „Биологично животновъдство“ е предвидена в Стратегическия план като интервенция в областта на развитието на селските райони, предоставяща възможност за годишно компенсаторно плащане във връзка с изпълнение на доброволно поети задължения от земеделски стопани в областта на агроекологията и климата, съответстващи на изискванията на Регламент (ЕС) 2021/2115. Практическото прилагане на интервенцията изисква създаване на ясни национални правила за допустимост, изпълнение на многогодишните ангажименти, управление и контрол на разходите, както и за откази, намаления, възстановяване на изплатена финансова помощ и налагане на административни санкции.
В проекта на наредба в чл. 4 са предвидени изисквания към земеделските стопани (регистрация в Интегрираната система за администриране и контрол (ИСАК), да отговаря на условието „активен земеделски стопанин“, да имат сключен договор за контрол и сертификация с контролиращо лице до 31 декември на годината преди подаване на заявление за подпомагане/плащане), както и изисквания към допустимите животни (говеда, биволи, овце, кози или свине за пасищно отглеждане – Източно балканска свиня) и допустимите площи (постоянно затревени площи и/или площи с фуражни култури), които трябва да са включени в система на контрол и вписани в регистъра по чл. 16а, ал. 1, т. 1 от Закона за прилагане на Общата организация на пазарите на земеделски продукти на Европейския съюз (ЗПООПЗПЕС) към 31 декември на предходната година. 
Включването на изискване кандидатите да отговарят на условието за „активен земеделски стопанин“ има хоризонтален характер и продължавана да се прилага така, както е прилагано до 2026 г., като цели да гарантира, че подпомагането по интервенцията се предоставя само на стопани, които действително извършват поне минимално равнище на земеделска дейност. Регламент (ЕС) 2021/2115 въвежда рамково определение за „активен земеделски стопанин“ и възлага на държавите членки да определят в стратегическите си планове обективни и недискриминационни критерии за идентифициране на активните стопани, включително чрез отрицателен списък на неселскостопански дейности. Националната уредба по ЗПЗП конкретизира тези критерии, а проектът на наредба препраща към тях, за да осигури единно прилагане на условията за допустимост и равнопоставеност между кандидатите и от предходния период по еко схемата. По този начин се намалява риска на случаи на формално заявяване на площи и/или животни без реална стопанска дейност и се ограничава създаване на условия, които  да насърчават единствено подпомагането. Изискването е съобразено и с контролната рамка по Регламент (ЕС) 2021/2116, доколкото условието за „активен земеделски стопанин“ е проверимо чрез наличните регистри и данни в ИСАК и не въвежда несъразмерна административна тежест за кандидатите. 
Условията, на които трябва да отговарят  земеделските стопани следват от европейското и националното законодателство в областта на подпомагането по линия на ОСП. Земеделските стопани, за да получат подпомагане по реда на проекта на наредба, трябва да са имат сключен договор за контрол и сертификация с контролиращо лице. Това лице е необходимо да е получило разрешение от министъра на земеделието и храните. По такъв начин се осигурява приложението на условието допустимите площи и животни да са в система на контрол към 31 декември на предходната година на годината на кандидатстването и да са вписани в регистъра на биологичните оператори. Така се осигурява едновременно правна сигурност и проверимост в регистъра по чл. 16а, ал. 1, т. 1 от ЗПООПЗПЕС на условията за допустимост, което е съобразено с Регламент (ЕС) 2018/848 и е в съответствие със ЗПЗП. Този регламент обвързва прилагането на правилата за биологично производство и началото на преходния период с надлежно уведомяване и подчиняване на стопанството на система за контрол, както и с издаването на сертификат при установено съответствие. Определянето на конкретна референтна дата предотвратява ретроактивно включване в контрол и ограничава риска от заявяване на площи/животни без устойчиво изпълнение на изискванията в областта на биологичното производство през календарната година, за която се заявява подпомагането.
Изискването животните и площите да са в система на контрол към 31 декември на предходната година съответства на многогодишния характер на подпомагането по тази интервенция. По такъв начин се осигурява приложимост на изискването да се предоставя подпомагане за извършвани биологични дейности върху площи и животни, които вече са на разположение на земеделския стопанин, който е кандидат за подпомагане и бенефициент по тази интервенция, аналогично на  другите биологични интервенции по чл. 70 от Регламент (ЕС) 2021/2115.
В проекта на наредба е предвидено земеделските стопани да притежават животни от определени видове, аналогични на подпомаганите по еко схемата. Тези животни трябва да са собственост на земеделския стопанин, да се отглеждат в животновъдни обекти, регистрирани по реда на Закона за ветеринарномедицинската дейност, да са идентифицирани и въведени в системата за идентификация и регистрация на животните на Българската агенция по безопасност на храните (БАБХ), както и да са включени в система за контрол и вписани в регистъра по чл. 16а, ал. 1, т. 1 от ЗПООПЗПЕС към 31 декември на предходната година. Посочените условия гарантират проследимост на животните и биологичния им статус, възможност за извършване на проверки и предотвратяване на неправомерно или многократно подпомагане за едни и същи животни. Те ограничават и риска от заявяване на животни без реално стопанско управление (включително временно придобити/прехвърлени животни, животни извън биологичен контрол или отглеждани в нерегистрирани обекти), което е от съществено значение предвид многогодишния характер на ангажимента и компенсаторния характер на плащането. Референтните дати и изискването за наличност на животните до 1 октомври на годината на заявяването подкрепят стабилността на извършваната селскостопанска дейност, като животните следва да бъдат отглеждани, съответно задържани в стопанството на бенефициента най-малкото в този период.
Изискването за съотношение от 0,3 до 1 животинска единица на хектар между установените животни и установените допустими площи е въведено като ключово условие за допустимост, произтичащо от логиката на интервенцията, заложена в Стратегическия план, и от изискванията на чл. 70 от Регламент (ЕС) 2021/2115 за поемане на управленски ангажименти, които допринасят за специфичните цели по чл. 6 от цитирания регламент и надхвърлят релевантните минимални задължителни изисквания. Чрез минимален праг от 0,3 животинска единица на хектар се гарантира действителна връзка между подпомаганите площи и животни и реално упражняване на пасищно и/или фуражно управление, което да води до устойчив екологичен ефект, а чрез максимален праг от 1 животинска единица на хектар се ограничава интензивността на натоварването върху пасищата и фуражната база. По този начин се намалява рискът от свръхпаша, уплътняване и ерозия на почвата, влошаване на растителната покривка и повишено изнасяне и натрупване на хранителни вещества, като едновременно с това се създават условия за по-добро съответствие с принципа на биологичното животновъдство за обвързване на животните с наличната земеделска площ и фуражна база.
Съотношението допринася за правилното определяне на размера на компенсаторното плащане, доколкото по чл. 70, параграф 4 от Регламент (ЕС) 2021/2115 плащанията следва да се определят на база на допълнителните разходи и пропуснатите доходи в резултат от поетите ангажименти. Изискването ЖЕ/ха, така както е одобрено на Комитета за наблюдение на Стратегическия план, осигурява баланс между  прекомерна концентрация на животни върху малка площ и предотвратява изкуствено разширяване на площи без съответстваща животинска дейност, както и изкривяване на резултатите от интервенцията. Установяването на съотношението въз основа на данните в ИСАК, регистъра по чл. 16а, ал. 1, т. 1 от ЗПООПЗПЕС и Интегрираната информационна система на БАБХ, включително към 1 октомври на годината на кандидатстване, осигурява обективна, проверима и еднакво прилагана база за административни проверки и проверки на място, както и за прилагане на санкции при установени несъответствия. 
Уредбата на прехвърлянето на стопанство (раздел II; чл. 9 – 13 от проекта на наредба) е обусловена от практическата необходимост ангажиментите по интервенцията да се запазват при промяна в собствеността или ползването на стопанството (напр. продажба, наследяване, прекратяване и сключване на договори за наем/аренда, преструктуриране и др.), без да се отразява това на целите на интервенцията и без да се създават предпоставки за неспазване на изискванията. Предвидено е прехвърлянето да се одобрява от Държавен фонд „Земеделие“ въз основа на съвместна декларация и комплект изискуеми документи, като приобретателят може да продължи извършваните биологични дейности до края на поетия многогодишен ангажимент само ако отговаря на изискванията за допустимост (допустими площи и животни в система на контрол, както и наличие на договор за контрол и сертификация с контролиращо лице). С предвиденото встъпване на приобретателя в правата и задълженията на прехвърлителя по подаденото през текущата кампания заявление за подпомагане/плащане се гарантират правна приемственост, проследимост на ангажимента и възможност за прилагане на контролната и санкционната рамка спрямо действителния стопанин. Уреждането на последиците при неизпълнение след прехвърлянето (включително възстановяване на изплатената финансова помощ при неизпълнение на декларираното задължение за продължаване на дейностите) е насочено към защита на финансовите интереси на Съюза. 
В проекта на наредба е включен отделен Раздел III „Подаване на заявления за подпомагане/плащане и заявления за доброволен отказ“, който конкретизира реда за заявяване на участието по интервенцията в рамките на ежегодната кампания за директни плащания и прилага общите правила по Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.), (Наредба № 4 от 2023 г.). Разделът урежда: подаването на заявление за подпомагане, което през първата година на кандидатстване е и заявление за плащане и ежегодното подаване на заявление за плащане през целия период на ангажимента; деклариране на участие по интервенцията чрез кодове за парцели и животни, което осигурява еднозначно идентифициране на декларираните площи и животни и позволява автоматизирани предварителни административни и кръстосани проверки; възможността приемът да се извършва под условие при ограничения на бюджета; ред за корекции при очевидна грешка, както и за доброволен отказ, заявления при непреодолима сила и извънредни обстоятелства и последиците от тях. По този начин се осигурява правна сигурност относно момента и начина на заявяване на ангажиментите, проследимост на поетите задължения и надеждност на данните за мониторинг и отчетност по Стратегическия план, като се ограничава административната тежест за земеделските стопани чрез използване на наличните данни в ИСАК и СЕУ.
Едно от основните задължения при многогодишните ангажименти е подаването на заявления за плащане. Тези заявления се подават ежегодно в периода на многогодишния ангажимент в рамките на заповедта за прием, която се издава от министъра на земеделието и храните. 
Селското стопанство е от съществено значение за гарантиране на продоволствената сигурност и е жизненоважно за икономиките на селските райони. Заради изменението на климата и по-екстремните метеорологични условия се налага земеделските стопани да адаптират своите практики към тези условия.
Поради неблагоприятните климатични условия земеделските стопани са поставени пред труднопреодолими предизвикателства в осъществяването на тяхната селскостопанска дейност и изпълнението на поети ангажименти по Стратегическия план, в частност по интервенцията „Биологично животновъдство“. Предвидените изисквания относно наличието на продукция са трудно изпълними, поради независещи от тях обективни обстоятелства.
Като се отчита тълкуванието на Европейската комисия от 30 май 2024 г. в документ, именуван „Съобщение на комисията до съвета относно понятията за непреодолима сила и извънредни обстоятелства в Регламент (ЕС) 2021/2116 на Европейския парламент и на Съвета относно финансирането, управлението и мониторинга на общата селскостопанска политика“, публикуван на следния интернет адрес: https://ec.europa.eu/transparency/documents-register/detail?ref=COM(2024)225&lang=bg, в проекта на наредба са предвидени условия за приложението на непреодолима сила и извънредни обстоятелства по чл. 3 от Регламент (ЕС) 2021/2116, като е отчетено, че изброяването в тази разпоредба е неизчерпателно. 
В случай на настъпване на неизчерпателно изброените в чл. 3 от Регламент (ЕС) 2021/2116 непреодолима сила и/или извънредни обстоятелства, бенефициентите могат, само ако желаят доброволно да се откажат от поетия ангажимент, подавайки заявление за непреодолима сила и/или извънредни обстоятелства, без да възстановяват получените до момента финансови средства, в съответствие с чл. 59, параграф 5, алинея втора, буква „а“ от Регламент (ЕС) 2021/2116. Също така е разписана процедурата, по която може да се осъществи този отказ от изпълнение на доброволно поетия многогодишен ангажимент, поради така настъпилите независещи от волята на земеделския стопанин обстоятелства, въпреки положените от него усилия. Разпоредбата е систематично разположена в раздела за заявления.
С оглед на по-голяма яснота изрично е предвидено, че в случай на настъпили обстоятелства по чл. 3 от Регламент (ЕС) 2021/2116, бенефициентите не предоставят доказателства за добита продукция.
В проекта на наредба е включен отделен Раздел IV „Допустими дейности“, който определя съдържанието на многогодишния ангажимент и рамката на допустимите за подпомагане дейности в съответствие с чл. 70 от Регламент (ЕС) 2021/2115. Разделът изрично предвижда, че подпомагането се предоставя само за доброволно поети задължения, които надхвърлят приложимите законоустановени изисквания за управление и стандартите за добро земеделско и екологично състояние (предварителни условия по чл. 12 и приложение III от Регламент (ЕС) 2021/2115), както и минималните изисквания за използване на торове и на продукти за растителна защита, и са в съответствие с изискванията за биологично производство по Регламент (ЕС) 2018/848. По този начин се гарантира допълняемостта на интервенцията и се избягва финансиране на дейности, които са задължителни по силата на условността, така както е предвидено в чл. 70, параграф 3 от Регламент (ЕС) 2021/2115.
Регламентирано е поемането на многогодишен ангажимент за период от три последователни години и възможностите за промени в ангажимента (намаляване на площите до 10 на сто, разширяване с нови площи до втората година при наличие на финансов ресурс, прехвърляне на стопанство). Разделът изяснява, че ангажиментите се изпълняват върху едни и същи по размер допустими площи и с допустими животни, включени в система за контрол и вписани в регистъра по чл. 16а, ал. 1, т. 1  от ЗПООПЗПЕС, което гарантира проследимост на статуса им през целия период и създава проверима връзка между подпомагането и реално извършваната селскостопанска дейност. Предвиден е и механизъм при промяна на приложимите изисквания, който позволява на бенефициентите да заявят несъгласие и да прекратят ангажимента без възстановяване на получените до момента плащания.
Предвидено е ограничение за подпомагане на площи в преход към биологично производство, за които кандидатът вече е получавал подпомагане за преход в продължение на две години по същата или друга интервенция от Стратегическия план, включително по Еко-схема за поддържане на биологично земеделие (селскостопански животни), или по предходни мерки от Програмата за развитие на селските райони. Ограничението е необходимо с оглед компенсаторния характер на плащането по чл. 70 от Регламент (ЕС) 2021/2115, което следва да отразява единствено допълнителните разходи и пропуснатите ползи във връзка с прехода към биологично производство; при кумулиране на подпомагане за едни и същи площи за един и същи период би се създала предпоставка за свръхкомпенсиране. Включването на изричен текст в раздела за допустими дейности повишава правната сигурност за кандидатите и улеснява административните проверки за наличие на предходно подпомагане по сходни мерки и интервенции.
В рамките на допустимите дейности е отчетено и изискването за социална условност, като за подпомаганите земеделски стопани се прилагат задълженията, свързани с условията на труд и заетост и задълженията на работодателите по чл. 56 от ЗПЗП и приложение IV от Регламент (ЕС) 2021/2115. Това е необходимо за осигуряване на цялостно съответствие на подпомагането с хоризонталните политики на ЕС и за предотвратяване на финансиране на дейности, извършвани в нарушение на трудовото и социалното законодателство.
На 20 септември 2023 г. от Министерство на околната среда и водите е издадено Становището по екологична оценка № 5-4/2023 г., с което е съгласуван Стратегическият план за развитие на земеделието и селските райони на Република България за периода 2023 – 2027 г. (Становище по ЕО), постъпило в Министерство на земеделието и храните с писмо с рег. индекс № 0403-198 от 20.09.2023 г. Това становище съгласно чл. 27, ал. 1, т. 2 от Наредбата за условията и реда за извършване на екологична оценка за планове и програми (обн. ДВ., бр.57 от 2004 г.), е публикувано на следния интернет адрес: https://www.moew.government.bg/bg/stanoviste-po-ekologichna-ocenka-5-4-2023-g-s-koeto-se-suglasuva-strategicheski-plan-za-razvitie-na-zemedelieto-i-selskite-rajoni-za-perioda-2023-2027-g/. С цел осигуряване на публичност и прозрачност Министерство на земеделието и храните също е публикувало това Становище по ЕО на следния интернет адрес: https://www.sp2023.bg/index.php/bg/materiali/informiranost-i-publicnost . 
В Становището по ЕО има мерки, които са обозначени като буква Б. „Мерки и условия за изпълнение при прилагането на СПРЗСР“. В тези мерки са обособени раздели по отделни компоненти, като вода, въздух и прочие. В компонент „Биоразнообразие, ЗТ и Натура 2000“ в т. 1. „Общи мерки и условия за всички интервенции“ се съдържат условия и ограничения, които са относими и към интервенцията „Биологично животновъдство“. 
Проектът на наредба отчита и ограниченията за прилагане на интервенцията, произтичащи от екологичната оценка на Стратегическия план, като подпомагането се предоставя за допустими площи на територията на цялата страна с изключение на териториите на националните паркове „Рила“, „Пирин“ и „Централен Балкан“, резерватите и поддържаните резервати, както и извън обхвата на площи, в които съгласно Становище по екологична оценка № 5-4/2023 г. не може да се извършва никаква дейност.
Проектът на наредба предвижда като общо условие за участие и подпомагане по интервенцията земеделските стопани да спазват на територията на цялото стопанство приложимите стандарти ДЗЕС и ЗИУ, определени в приложение III към Регламент (ЕС) 2021/2115, като за целите на прилагането им препраща към заповедта по чл. 55, ал. 1 от ЗПЗП и ръководството по чл. 55, ал. 2 от ЗПЗП. Този нормативен подход съответства на системата на предварителните условия по чл. 12 и 13 от Регламент (ЕС) 2021/2115 и гарантира единно прилагане на стандартите за всички бенефициенти по ОСП, без да се дублират или изменят по съдържание в подзаконовия акт за конкретната интервенция.
В проекта е включен отделен Раздел V „Условия за одобрение за участие“, който конкретизира критериите и административната процедура за одобряване на заявените площи и животни за участие в многогодишния ангажимент, така че одобрението да се основава на обективни, проверими и предварително известни правила, в съответствие със Стратегическия план и националната рамка по ЗПЗП за управление на бюджетните лимити и ангажименти. Разделът урежда: минимален размер на заявените площи (0,5 ха) и минимален размер на земеделския парцел (0,1 ха), което ограничава риска от заявяване на малки, трудно проверими единици и подпомага ефективното администриране в ИСАК; одобрение при спазване на съотношението от 0,3 до 1 ЖЕ/ха, с което се гарантира реална връзка „площи-животни“ още на етап одобрение и се предотвратява поемане на ангажименти без възможност за изпълнение. 
Заложено е изискване за използване на данните от регистъра по чл. 16а, ал. 1, т. 1 от ЗПООПЗПЕС и предоставяне на цифрови географски данни за включените в система за контрол площи и животни към 31 декември на предходната година, което осигурява единен официален източник на информация, намалява административната тежест за кандидатите и позволява автоматизирани предварителни проверки.
В проекта на наредба са уредени изчерпателни основания за неодобрение на заявления за подпомагане/плащане при липса на финансов ресурс по чл. 67 от ЗПЗП, при прекратен договор за контрол и сертификация, при неспазване на изискванията за допустимост на парцели/животни, при неспазване на изискването за „активен земеделски стопанин“ по чл. 54 от ЗПЗП, както и при прилагане на критерии за подбор по чл. 79 от Регламент (ЕС) 2021/2115 при риск от недостиг на средства. По този начин се гарантират равнопоставеност, прозрачност и правна сигурност при одобрението и се осигурява възможност за управление на финансовия ресурс без поемане на бюджетно необезпечени многогодишни ангажименти.
В Глава трета „Условия за подпомагане“ е включен Раздел I „Изисквания за управление на подпомаганите дейности“, който превръща условията по интервенцията в конкретни, проверими управленски задължения за целия период на ангажимента и по този начин гарантира, че подпомагането по чл. 70 от Регламент (ЕС) 2021/2115 се предоставя само при реално изпълнение на дейности, надхвърлящи приложимите предварителни условия (ДЗЕС и ЗИУ) и минималните законоустановени изисквания. Разделът включва изрично препращане към изискванията на Регламент (ЕС) 2018/848, което осигурява единен стандарт за биологично производство и контрол; ежегодно предоставяне на сертификат по чл. 35 от Регламент (ЕС) 2018/848, включително с доказателства за добита биологична продукция при биологичен статус, което повишава надеждността на интервенцията и връзката между подпомагането и реално произведената биологична продукция; изискване всички животни от заявения вид в стопанството да са в система за контрол, което предотвратява частично прилагане на биологичните правила и създава предпоставки за последователно управление и проверимост. Уредбата е съобразена с принципите на ИСАК и контролната рамка по Регламент (ЕС) 2021/2116, като въвежда изисквания, които са измерими и проверими чрез съществуващите регистри и процедури, и по този начин защитава финансовите интереси на Съюза и допринася за постигане на резултатите по Стратегическия план.
В проекта на наредба е уреден самостоятелен раздел „Финансови условия за подпомагане“, който определя финансовите параметри и механизмите за бюджетно управление на интервенцията и осигурява съответствие с компенсаторния характер на плащанията по чл. 70 от Регламент (ЕС) 2021/2115 и с принципите на добро финансово управление по Регламент (ЕС) 2021/2116 и чл. 67 от ЗПЗП. Предвидено е подпомагането да се предоставя под формата на компенсаторни плащания за одобрените за участие площи, при годишен размер 516 евро/ха, определен в Стратегическия план и съобразен с изискването плащането да компенсира единствено допълнителните разходи и пропуснатите ползи. Регламентирани са инструменти за защита на финансовия ресурс на интервенцията: възможност за определяне на годишен таван на подпомагането за стопанство, пропорционално намаление на изчислената помощ при недостиг на средства и при риск от превишаване на бюджета. Включени са правила за управление на риска от превишаване на разполагаемия финансов ресурс чрез задължение Държавен фонд „Земеделие“ (ДФЗ) да информира министъра на земеделието и храните и възможност за предприемане на допълнителни мерки в рамките на чл. 67 от ЗПЗП. Предвидена е и възможност за преразглеждане/намаляване на размера на плащанията по време на изпълнявания многогодишен ангажимент, включително съгласно чл. 70, параграф 7 от Регламент (ЕС) 2021/2115, което позволява поддържане на адекватност на плащането. Така се осигуряват прозрачност, равнопоставеност и предвидимост за кандидатите и стабилност на публичните разходи по интервенцията.
В проекта е включен самостоятелен раздел относно проверките, както следва от чл. 70, ал. 2 от ЗПЗП, с който се конкретизира приложението на ИСАК по глава трета от този закон към интервенцията „Биологично животновъдство“ и се изпълняват изискванията на чл. 59 и 60 от Регламент (ЕС) 2021/2116 за системни проверки, основани на анализ на риска, и за осигуряване на контрол на равнище, необходимо за ефективно управление на рисковете за финансовите интереси на Съюза. Предвидени са предварителни административни проверки, кръстосани проверки и проверки чрез системата за мониторинг на площта по чл. 30, ал. 2, т. 7 от ЗПЗП (включително възможност за насочващи предупреждения и за корекции/оттегляне на заявленията), както и проверки на място. Уредбата определя проверими показатели/елементи, свързани с: наличност, идентификация и биологичен статус на заявените животни и отглеждането им в обекти, включени в система за контрол; допустимост, наличие и управление на постоянно затревените площи и/или площите с фуражни култури, включени в регистъра по чл. чл. 16а, ал. 1, т. 1 от ЗПООПЗПЕС и заявени по ИСАК; спазване на съотношението ЖЕ/ха и сроковете за наличност; документална проследимост (договор за контрол и сертификация, сертификат). По този начин се гарантира, че всички условия и допълнителни национални изисквания са проверими по смисъла на чл. 59, параграф 8 от Регламент (ЕС) 2021/2116, а подборът за проверки на място съчетава основана на риск анализа и на случаен принцип контролна съвкупност/извадка, съгласно чл. 60, параграф 1 от същия регламент, с оглед спецификата на биологичното животновъдство и многогодишния характер на ангажимента. 
В частта за откази, намаления и реда за налагане на санкции проектът конкретизира приложимата рамка по Регламент (ЕС) 2021/2116 (включително с оглед измененията, въведени с Регламент (ЕС) 2025/2649) и съответните актове по прилагането му (включително глава III от Делегиран регламент (ЕС) 2022/1172), като ясно разграничава: случаи на отказ/не начисляване на плащане при несъответствия, засягащи основни условия за допустимост и постигане на целите на интервенцията (включително неспазване на съотношението ЖЕ/ха, липса на действащ договор за контрол и сертификация, критични несъответствия в биологичния контрол); случаи на намаления, когато несъответствията са ограничени по обхват и подлежат на количествено определяне (например изключване на недопустими парцели от подпомагането или намаляване на установените животински единици при липса на собственост, наличност, идентификация или статус в система на контрол). Предвиденото изключване от подпомагане за годината на констатация и следващата година при умишлено неспазване е обосновано с необходимостта от ефективни, пропорционални и възпиращи намаления, които да могат да отразяват тежестта, обхвата, трайността/повторяемостта и умисъла на несъответствието.
Предложената уредба съответства на принципите на необходимост, пропорционалност, стабилност и предвидимост. Необходимостта произтича от задължението за създаване на национална правна рамка за прилагане на интервенцията по чл. 70 от Регламент (ЕС) 2021/2115 и от необходимостта бенефициентите да разполагат с ясни правила за достъп до подпомагане. Пропорционалността е гарантирана чрез ясно дефинирани условия за допустимост и ограничаване на подпомагането до компенсиране на допълнителните разходи и пропуснатите ползи, свързани с биологичното производство. Стабилността и предвидимостта се осигуряват чрез установяване на тригодишен ангажимент, ясно разписани срокове, правила за промени в ангажимента и процедури по контрол и намаления, които се прилагат последователно и прозрачно. При спазване на тези принципи и в съответствие с гласуваната интервенция на Комитета за наблюдение на Стратегическия план е изготвен проекта на наредба. Същият е разгледан в рамките на работна група, създадена със Заповед № РД 09-1077/09.12.2025 г. на министъра на земеделието и храните. В състава на работната група са включени представители както от страна на Министерство на земеделието и храните, така и на Българска агенция по безопасност на храните и Държавен фонд „Земеделие“. Част от членовете на работната група са представили своите бележки и предложения, които са отразени в проекта на наредба. 
Биологичното производство е хоризонтален приоритет в Стратегическия план. Различни форми на подкрепа за биологично производство са включени в интервенциите, регламентирани в чл. 73-77 от Регламент (ЕС) 2021/2115. В тази връзка,  в проекта на наредба е включено и предложение за изменение на Наредба № 4 от 2024 г. за реда за предоставяне на безвъзмездна финансова помощ, за сключване и изменение на административни договори, за налагане на административни санкции за интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, за условията и реда за изплащане, за отказ за изплащане и намаления на плащанията, и за оттегляне на изплатената финансова помощ за интервенциите по чл. 73, 74, 75, 77 и 78 от същия регламент (ДВ, бр. 92 от 2024 г.), („Наредба № 4 от 2024 г.“), което касае разпоредбите на чл. 12, ал. 4 и чл. 13, ал. 1, т. 2 от тази наредба. 
В процеса на обществено обсъждане на насоките за кандидатстване за последните приеми по т. нар. „инвестиционни интервенции“ и в част от исканията за разяснения по условията за кандидатстване на вече обявени приеми постъпиха предложения за намаляване на административната тежест по отношение изискването за извършване на задължително посещение на място при заявени за подпомагане разходи за строително-монтажни работи и/или създаване на трайни насаждения.
Още при обсъждането на проекта на Наредба № 4 от 2024 г., заинтересованите страни поставиха въпроса за необходимостта от наличието на хипотезата да се извършва посещение на място на всички заявления за подпомагане, включващи дейности, обект на подпомагане за строително-монтажни работи и/или създаване на трайни насаждения, в срок до един месец от крайната дата за подаване на заявления за подпомагане. 
Заинтересованите страни нееднократно са посочвали, че с оглед на големия брой подадени заявления за подпомагане по инвестиционните интервенции от Стратегическия план, регламентирани в Наредба № 4 от 2024 г., за голяма част от тях не може да бъде извършено предвиденото посещение на място в определените срокове. Това забавя както процеса по одобрение на заявленията, така и кандидатите при стартиране изпълнението на дейностите на собствен риск. Поставян е и въпроса наличен ли е достатъчно административен, а също и финансов ресурс да се извършва посещение на място на всички заявления, като предварително се знае, че не всички от тях ще бъдат одобрени. От друга страна, много кандидати по инвестиционните интервенции остават с разбирането, че щом е извършено посещение на място в стопанствата, техните заявления ще бъдат одобрени.
В допълнение, при инвестиции в земеделските стопанства и по-конкретно при създаване на трайни насаждения,  кандидатът трябва да съобрази и подходящите агро-технологични срокове за засаждане/засяване. По отношение на строително-монтажните работи, изпълнението им също зависи от подходящи метеорологични условия. Забавянето на посещенията на място може да възпрепятства възможността за своевременно изпълнение на съответния проект.
Моментът на извършване на дейностите може да бъде установен с редица документи, предвидени за предоставяне към искането за плащане (приемно-предавателни протоколи и др., вкл. нормативно изискуеми, напр. протоколи за строителството), от които е видна датата, на която стартира изпълнението на инвестициите. 
Същевременно в Наредба № 4 от 2024 г. е предвидена възможност при извършване на проверките на заявленията за подпомагане, преди сключване на административният договор да се извършва посещение на място. 
Отчитайки факта, че проверка може да се извърши по време на оценката на заявленията за подпомагане, и то само на заявления, за които има наличен финансов ресурс, се явява необосновано да се заделя както административен, така и финансов ресурс за извършването на посещения на място в срок до един месец от крайната дата на даден прием, а в случай на извършване на предварителна оценка по критериите за подбор посещението на място, в срок до един месец от публикуването на списъците с класирането.
С оглед изложеното в Наредба № 4 от 2024 г. се отменят разпоредбите, които предвиждат условие да се извършва посещение на място на всички заявления за подпомагане включващи дейности, обект на подпомагане за строително-монтажни работи и/или създаване на трайни насаждения и в чл. 13, ал. 1, да се отмени т. 2 която определя като недопустими  стартирали дейности по строително-монтажни работи и/или създаване на трайни насаждения преди извършване на посещението по чл. 12, ал. 4.

Цели
Предложените разпоредби на проекта на наредба са насочени към постигане на следните цели:
Създаване на правна рамка относно прилагане на интервенцията „Биологично животновъдство“, включена в четвърто изменение на Стратегическия план. По конкретно с оглед предоставяне на компенсаторни плащания на земеделски стопани във връзка с изпълнението на доброволно поетите задължения и спазване на изискванията по управление на интервенцията.
Определяне на конкретни условия за допустимост, изисквания по управление, контрол, откази, намаления и санкции, с цел ефективно, публично и прозрачно разходване на средствата по интервенцията и постигане на целите на Стратегическия план в областта на околната среда, климата и биологичното земеделие.
Гарантиране на проверимостта на условията за подпомагане и защита на финансовите интереси на Европейския съюз чрез ясни правила за управление и контрол, интегрирани административни проверки и проверки на място в рамките на ИСАК, както и чрез предвидими и пропорционални намаления при установени несъответствия.
Създаване на условия за своевременно стартиране на инвестициите, предвидени при подаване на заявления за подпомагане по интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, включени в Стратегическия план при намаляване на административната тежест.

Финансови и други средства, необходими за прилагането на новата уредба
За приемането на проекта на наредба не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане, извън предвидените изисквания за участие и контрол. Плащанията по интервенцията ще се финансират от бюджета на Европейския земеделски фонд за развитие на селските райони в рамките на бюджета по интервенцията, определен в Стратегическия план. Предвиденият бюджет за трите години е 85 млн. евро.
Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП.

Очаквани резултати от прилагането на акта
С проекта на наредба ще се създаде по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане по интервенция „Биологично животновъдство“, както и какви задължения следва да изпълняват през периода на многогодишния ангажимент.
Очакваните резултати от прилагането на акта са да се създадат на национално ниво условия и ред, по който да се получат плащания във връзка с реализация на дейностите по интервенцията в областта на биологичното земеделие, включена в Стратегическия план. По такъв начин ще се постигнат заложените в този план цели на подпомагането.
Осигурява се възможност за предоставяне на подпомагане за постоянно затревени площи и/или площи с фуражни култури, свързани с отглеждане на допустимите видове животни в система на контрол за биологично производство, при ясно определени финансови параметри, проверки и санкции, което ще подпомогне разширяването и устойчивото развитие на биологичното животновъдство и опазването на природните ресурси.
Чрез въвеждане на ясни условия за допустимост и управление, както и чрез обвързване на подпомагането с включването в система за контрол и сертификация, се очаква да се повиши делът на животновъдните стопанства, които поддържат или преминават към биологично производство, и да се увеличи обхватът на допустимите площи и животни, включени в биологичен контрол.
Своевременно реализиране на проектите, заявени по интервенциите по чл. 73, 74, 75, чл. 77, параграф 1, букви „а“, „в“ – „е“ и чл. 78 от Регламент (ЕС) 2021/2115, включени в Стратегическия план, чрез отпадане на условието да се извършва посещение на място от страна на ДФЗ преди започване на строително-монтажни дейности и създаване на трайни насаждения.

Анализ за съответствие с правото на Европейския съюз
Съгласно чл. 69, буква „а“ от Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове по линия на общата селскостопанска политика (стратегически планове по ОСП), видовете интервенции за развитие на селските райони включват плащания или подкрепа с оглед „задължения в областта на околната среда и климата и други задължения в областта на управлението“. Интервенцията „Биологично животновъдство“ представлява именно такава интервенция и попада в обхвата на чл. 70 от Регламент (ЕС) 2021/2115 („Екологични, климатични и други управленски ангажименти“), включително доколкото обхваща ангажименти за преминаване към или поддържане на биологични практики и методи по смисъла на Регламент (ЕС) 2018/848.
В съответствие с чл. 86, параграф 3 от Регламент (ЕС) 2021/2115, разходите които са станали допустими в резултат на изменение на стратегически план по ОСП, са допустими за принос от ЕЗФРСР, считано от датата на подаване в Комисията на искането за изменение или от датата на уведомяване за изменението, посочено в член 119, параграф 9 от същия регламент.
Проектът на наредба конкретизира на национално ниво условията за прилагане на интервенцията, заложени в одобрения от Европейската комисия Стратегически план за развитие на земеделието и селските райони на Република България за периода 2023 – 2027 г., като акт по изпълнение на пряко приложимото право на ЕС. В рамките на стратегическия план интервенцията е предвидена като годишно компенсаторно плащане на хектар използваема земеделска площ, при поемане на многогодишен ангажимент (тригодишен) и при спазване на определено съотношение между допустимите площи и животинските единици (0,3 – 1 ЖЕ/ха). Предвидената тригодишна продължителност е съобразена с чл. 70, параграф 6, буква „б“ от Регламент (ЕС) 2021/2115, който допуска по-кратък период (най-малко една година) в т.ч. за ангажименти за преминаване към биологично земеделие и в други надлежно обосновани случаи.
В разпоредбата на чл. 70 от Регламент (ЕС) 2021/2115 е предвидено изискване за плащания на хектар. С оглед на това, че интервенцията е насочена към подпомагане на биологично животновъдство, предвидено и условие за  съотношение 0,3 – 1 ЖЕ/ха. Съотношението е в съответствие и с общите правила за биологично животновъдство по Регламент (ЕС) 2018/848 (Приложение II, Част II), които изискват биологичното животновъдство да бъде свързано със земята и поставят ограничение на общата гъстота на животните чрез лимит за органичен азот (170 kg органичен азот/година/хектар земеделска площ) и правила за определяне на животинските единици, както и чрез ограничение на използваната оборска тор (170 kg азот/година/хектар), включително с оглед предотвратяване на замърсяване и деградация на почвите.
Чрез спазването на заложеното съотношение от 0,3 до 1 ЖЕ/ха се спомага за постигането на специфичните цели на ОСП по чл. 6 от Регламент (ЕС) 2021/2115, в т.ч. целите, свързани с климата, природните ресурси и биоразнообразието.
Предвид изложеното, проектът на наредба е съобразен с действащото право на Европейския съюз относно допустимите видове интервенции и минималните условия за предоставяне на подкрепа по чл. 69 и чл. 70 от Регламент (ЕС) 2021/2115; правилата за биологично производство и за връзка „земя – животни“ по Регламент (ЕС) 2018/848; и рамката за управление, контрол и санкции по Регламент (ЕС) 2021/2116 и подзаконовите актове по прилагането му. Предлаганите национални правила целят осигуряване на правна сигурност, предвидимост и еднакво прилагане спрямо бенефициентите при изпълнение на интервенцията, като същевременно гарантират законосъобразно и ефективно разходване на средствата от ЕЗФРСР.
Не е изготвена таблица на съответствието с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
Във връзка с чл. 26, ал. 2 от Закона за нормативни актове е извършена предварителна обществена консултация по проекта със заинтересованите страни на присъствена среща, проведена в сградата на Министерство на земеделието и храните, видно от следната публично достъпна информация: https://www.sp2023.bg/index.php/bg/sprzsr-bg/novini/v-mzh-se-obs-di-proekt-na-naredba-za-usloviata-i-reda-za-prilagane-na-intervencia-biologicno-zivotnov-dstvo. По електронен път е отправена покана към членовете на Комитета по наблюдение на Стратегическия план, където има широка представителност на земеделския сектор, в това число на биологичните животновъди, които са преки адресати на проекта на наредба. Поканата е отправена с предоставен срок до 4 февруари 2026 г. за предварителни бележки, коментари и предложения по текстовете на цитирания нормативен акт. В рамките на обсъжданията постъпиха бележки и предложения от заинтересованите страни, които в голямата си част са приети.
Постъпилите целесъобразни бележки и предложения от заинтересовани граждани и юридически лица в рамките на това консултиране, са отразени в проекта на наредба.
По отношение на изменението в Наредба № 4 от 2024 г., същото е резултат на отправени многобройни искания от страна на заинтересованите страни за отпадане на посещението на място и облекчаване на процедурата по одобряване на заявления за подпомагане, включващи строително-монтажни дейности и създаване на трайни насаждения. 
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.
Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да издадете предложения проект на Наредба за условията и реда за прилагане на интервенцията „Биологично животновъдство“, включена в Стратегическия план за развитие на земеделието и селските райони за периода 2023 – 2027 г.

	Приложение:
	1. Проект на Наредба за условията и реда за прилагане на интервенцията „Биологично животновъдство“, включена в Стратегическия план за развитие на земеделието и селските райони за периода 2023 – 2027 г.;
2. Справка за отразяване на постъпилите становища;
3. Заповед № РД 09-1077 на министъра на земеделието и храните  от 09.12.2025 г.;
4. Постъпили становища;
5. Справка за отразяване на постъпилите предложения и становища от обществената консултация;
6. Предложения и становища, постъпили от обществената консултация.








20
image3.emf
X

Д-Р ЛОЗАНА ВАСИЛЕВА

Заместник-министър


image1.emf
X


image2.emf
X

Д-Р ГЕОРГИ ТАХОВ

Министър


image4.jpeg




